Virallinen lehti nro C 135 , 14/05/1999 s. 0035



KIRJALLINEN KYSYMYS E-2231/98 esittäjä(t): Magda Aelvoet (V) komissiolle (16. heinäkuuta 1998) Aihe: Ympäristöystävällinen puuvilla Eurooppalaiset kuluttajat ovat täysin oikeutetusti yhä enemmän huolissaan tekstiilituotteidensa ympäristöystävällisyydestä. He haluavat rehellisen ja ympäristöystävällisen maailmankaupan nimissä tietoja käyttämistään vaatteista. Tietoisuus tästä tuotannon ja kaupan eettisestä ulottuvuudesta lisääntyy vähitellen myös yritysmaailmassa. Puuvillanviljelyyn liittyy tällä hetkellä yhä monia ongelmia, joita olisi toivottavaa lähestyä järjestelmällisemmin. Euroopan unioni voisi toimia tässä tiennäyttäjänä. 1. Onko komissio jo tehnyt aloitteita ympäristöystävällisen puuvillan käytön ja myynnin edistämiseksi? 2. Harkitseeko komissio erityisen puuvillatuotteille tarkoitetun ekomerkinnän käyttöönottamista, josta kävisi mm. yksiselitteisesti ilmi, ettei kyseisen puuvillan tuotannossa ole käytetty kiellettyjä väriaineita ja että viljely on tapahtunut ympäristön kannalta kestävällä tavalla (ilman torjunta-aineita)? 3 Harkitaanko sitä, että ekologisesti tuotetuille tuotteille (kuten puuvilla) taattaisiin erityinen etuuskohtelu WTO:ssa tulevaisuudessa tehtävissä kansainvälisissä kauppasopimuksissa? 4. Harkitseeko komissio muiden aloitteiden, kuten tutkimusten, erityisten yritysten kanssa yhdessä tehtävien toimien tai ekopuuvillaa koskevien koehankkeiden tekemistä ekotekstiilien tukemiseksi? Komission jäsenen Ritt Bjerregaardinkomission puolesta antama vastaus (5. lokakuuta 1998) Yhteisön ekotuotemerkin myöntämisjärjestelmästä annetun neuvoston asetuksen (ETY) 880/92(1) pohjalta vahvistettiin toukokuussa 1996 puuvillasta tai puuvillasta ja polyesteristä valmistettuja vuodevaatteita ja t-paitoja koskevat kriteerit. Nämä kriteerit rajoittavat eräiden ympäristölle haitallisten torjunta-aineiden pitoisuutta puuvillassa ja vapauttavat luonnonmukaisesti tuotetun puuvillan, joka on tuotettu maataloustuotteiden luonnonmukaisesta tuotantotavasta annetun neuvoston asetuksen (ETY) 2092/91(2) säännösten mukaisesti torjunta-ainepitoisuuden testauksesta. Kriteereissä puututaan keskeisiin tuotantoprosesseihin ympäristönsuojelun korkean tason varmistamiseksi tekstiilituotteiden tuotannossa, ja niillä kielletään mahdollisesti karsinogeenisten tekstiilivärien käyttö. Lisäksi ympäristömerkkiä kantavan tuotteen soveltuvuus käyttöön testataan. Parhaillaan ympäristömerkin käyttöalaa pyritään laajentamaan, jotta se kattaisi useimmat muut tekstiilituotteet ja kuidut. Maailman kauppajärjestön (WTO) kauppa- ja ympäristökomiteassa käydyissä keskusteluissa on toistaiseksi keskitytty lähinnä ympäristövaatimusten (mukaan luettuna monenkeskisiin ympäristösopimuksiin perustuvat toimenpiteet) ja kaupan sääntöjen väliseen suhteeseen sekä kaupan esteiden ja vääristymien poistamisen hyötyihin ympäristön kannalta. Tähän mennessä ei ole käsitelty mahdollisuutta myöntää ympäristöystävällisille tuotteille erityinen suosituimmuusasema. Komissio suhtautuisi kuitenkin myönteisesti tämänkaltaisten ratkaisujen tarkasteluun, koska ne ovat konkreettinen esimerkki siitä, miten kaupankäynti ja ympäristö voivat yhdessä tukea kestävää kehitystä. Komissio rahoittaa useampia tutkimushankkeita, joissa pyritään kehittämään puhtaampia tuotantomenetelmiä tekstiiliteollisuuden käyttöön. (1) EYVL L 99, 11.4.1992. (2) EYVL L 198, 22.7.1991.